December 2021 – Perdebytjie se nes
Kersfees lê voor en nou gaan ek bietjie rus. Ek sal die fotogalery in die nuwejaar hervat.
D staan vir diere, voëls en inwoners van die Okavango. Dis seker een van die wonderlikste mooiste plekke in die wêreld. Woorde en foto's kan dit nie beskryf nie..
Krismisblog nommer vyf
D staan vir Damaraland. Dis 'n streek in die noordweste van Namibië. Dit strek vanaf die Brandberg tot by die klein dorpie Sesfontein. Dis 'n gebied met asemrowende natuurtonele, ruwe gebergtes, tafelagtige berge, ongelooflike rotsformasies.
Dis ook die tuiste van woestynolifante, renosters, woestynleeus, zebras, volstruise en verskeie boksoorte. Reuse droë rivierlope, soos die Ugab, Huab, Uniab en Huanib, verskaf groenigheid vir die diere. Hierdie riviere kan in siedende watermassas verander as dit reën en het al menige kampeerders sleg verras.
Die paar foto's wat ek plaas gee nie werklik die ruwe natuurskoon weer nie. Mens moet self daar wees om dit te beleef.
Krismisblog nommer vier
Terug by 'n B wat ek oorgeslaan het….B staan vir Bloedkopje in die Namib-Naukluft Park in die wonderskone Namibië.Die Naukluftpark beslaan 49,768 vierkante kilometer en is die vierde grootste nasionale park in die wêreld en die grootste in Afrika.
Bloedkopje is naby Swakopmund en ons het 'n hele nag daar spandeer om die regte lig vir perfekte foto's te kry. Op 'n stadium was alles bedek onder 'n mismantel. Daar is geen geriewe nie en dis net jy, die stilte, jou tent, jou eie water en kos…lekker primitief!
B staan vir Brandberg…dis die hoogste berg in Namibië nl. 2573m. Van buite lyk dit soos 'n dorre berg wat daar lê, maar wanneer 'n mens daar instap, is dit 'n ander wêreld wat voor jou oopvou, met plantegroei en water..natuurlik as dit 'n natterige seisoen is. Die beroemde "White Lady" rotsskildery word hier aangetref en mens mag alleenlik met 'n gids soontoe stap. Die skildery is al heelwat verniel en is nie meer mooi sigbaar nie.
Krismisblog nommer drie
B staan vir Biyamiti Bosveldkamp in die Krugerwildtuin. Dis naby Krokodilbrug en 'n heerlike stil kampie, waar mens die bos op jou eie kan geniet.
C staan vir Chobe in Botswana…een van ons gunsteling plekke om foto's van olifante te neem..
Krismisblog nommer twee
B staan vir Balule, privaat boskamp in die Krugerwildtuin.
Die afgelope paar jaar bespreek my susterskind die hele kamp uit en dan is daar 'n saamtrek van familie en vriende. Dis een van die hoogtepunte van kuier en saamwees in die plek waarvoor ons die liefste is.
Krismisblog nommer een
Die slegte tyd waardeur ons almal die afgelope twee jaar is, het my lus ontneem vir baie dinge. Ek het besluit dis nou pure bogtery en vir myself 'n uitdaging gestel. Ek het in my foto-argief gaan rondkrap en al my mooiste foto's uitgesoek. Ek begin vandag by A en dit staan vir Alaska. Daar gaan geen byskrifte wees nie, net die mooi om te geniet….